

**กรมการแพทย์ชูศูนย์รังสีร่วมรักษาทางระบบประสาท โรงพยาบาลประสาทเชียงใหม่(Neurointervention Center) พร้อมให้บริการผู้ป่วยโรคระบบประสาทในโซนภาคเหนือ**

**แพทย์หญิงอัมพร เบญจพลพิทักษ์ รักษาราชการแทนอธิบดีกรมการแพทย์** กล่าวว่า โรคหลอดเลือดสมอง (Cerebrovascular disease or stroke) เป็นโรคที่มีแนวโน้มสูงขึ้นและเป็นปัญหาสาธารณสุขที่สำคัญของทั่วโลก
และประเทศไทย องค์การอนามัยโลกรายงานว่าโรคหลอดเลือดสมองเป็นสาเหตุการตายอันดับ 3 รองจากโรคหัวใจ
และโรคมะเร็ง ในแต่ละปีมีผู้ป่วยโรคหลอดเลือดสมองประมาณ 15 ล้านคน และมีผู้เสียชีวิตประมาณ 6 ล้านคน
โดยอัตราตายผู้ป่วยโรคหลอดเลือดสมองของเขตสุขภาพที่ 1 ปีงบประมาณ 2566 (ข้อมูลไตรมาส 1-3) มีอัตราตายผู้ป่วย
โรคหลอดเลือดสมองร้อยละ 6.67 จำนวนผู้ป่วยโรคหลอดเลือดสมองมีแนวโน้มเพิ่มสูงขึ้นทุกปี และมีแนวโน้มเพิ่มสูงขึ้น
อย่างต่อเนื่อง การรักษาโรคหลอดเลือดสมองตีบหรืออุดตันด้วยวิธี Mechanical Thrombectomy เป็นทางเลือกที่เพิ่มขึ้น
โดยในเขตภาคเหนือโรงพยาบาลประสาทเชียงใหม่ กรมการแพทย์ เปิดให้บริการศูนย์รังสีร่วมรักษาทางระบบประสาท (Neurointervention Center) โดยทีมแพทย์และบุคลากรที่เชี่ยวชาญพร้อมเครื่องมือที่มีประสิทธิภาพ นอกจากนั้นผู้ป่วย
ยังได้รับการฟื้นฟูโดยหุ่นยนต์ฝึกเดิน (Robotic Gait Training) ช่วยให้สามารถกลับมาเดินและใช้ชีวิตเป็นปกติได้เร็วขึ้น

**แพทย์หญิงศศิธร ศิริมหาราช ผู้อำนวยการโรงพยาบาลประสาทเชียงใหม่** กล่าวว่า โรงพยาบาลประสาทเชียงใหม่ เปิดให้บริการศูนย์รังสีร่วมรักษาทางระบบประสาท (Neurointervention Center) เมื่อวันที่ 15 มิถุนายน 2565 เป็นต้นมา โดยให้บริการตรวจวินิจฉัยและรักษาผู้ป่วยทางระบบประสาท ด้วยวิธีการสอดสายสวนหลอดเลือด (Endovascular treatment) ด้วยเครื่องเอกซเรย์หลอดเลือด ชนิด 2 ระนาบ (Biplane angiogram) โดยเฉพาะกรณีที่ไม่สามารถผ่าตัด หรือ การผ่าตัดมีความเสี่ยง ทำให้แผลที่เกิดจากการรักษา มีขนาดเล็ก ระยะเวลาในการพักฟื้นน้อย ภาวะแทรกซ้อนต่ำ ผู้ป่วยเสียเลือดและปวดแผลน้อย สามารถรักษาและกลับบ้านภายในวันเดียว ผลการดำเนินงาน ทำการรักษาและวินิจฉัย รวมทั้งหมด 175 ราย โรงพยาบาลประสาทเชียงใหม่ มีทีมแพทย์และบุคลากรที่เชี่ยวชาญ พร้อมเครื่องมือที่มีประสิทธิภาพ เพิ่มโอกาสในการเข้าถึงบริการทางการแพทย์ด้านโรคสมองและระบบประสาทแก่ประชาชนชาวเชียงใหม่และจังหวัดใกล้เคียง ตามปณิธานกรมการแพทย์ ทำดีที่สุด เพื่อทุกชีวิต (Do Our Best for All) และการฟื้นฟูผู้ป่วยด้วยหุ่นยนต์ฝึกเดินนี้ นอกจากจะช่วยผู้ป่วยแล้ว ยังช่วยให้บุคลากรทำงานได้อย่างมีประสิทธิภาพ ลดความยากในการดูแลผู้ป่วยโดยเฉพาะผู้ที่มีน้ำหนักมาก สำหรับการให้บริการศูนย์รังสีร่วมรักษาทางระบบประสาท (Neurointervention Center) ปัจจุบันให้บริการ ในวันอาทิตย์ - วันพุธ ตลอด 24 ชั่วโมง และในอนาคตโรงพยาบาลประสาทเชียงใหม่ กรมการแพทย์ มีแผนดำเนินการเปิดให้บริการทุกวัน ตลอด 24 ชั่วโมง

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
 #กรมการแพทย์ #โรงพยาบาลประสาทเชียงใหม่ #NeurointerventionCenter #MechanicalThrombectomy
 - ขอขอบคุณ -

 27 ตุลาคม 2566